DJNovice - julij 2023

**OBVESTILO ZA NAROČNIKE – PRENOVA PORTALA JAVNIH NAROČIL**

Obveščamo vas, da mora Slovenija, kot članica Evropske unije, v skladu z Izvedbeno Uredbo Komisije (EU) 2019/1780, z dne 23. septembra 2019, o standardnih obrazcih za objavo obvestil na področju javnega naročanja in razveljavitvi Izvedbene uredbe (EU) 2015/1986 (e-obrazci), najkasneje do 25. oktobra 2023, pripraviti in implementirati spremenjena obvestila o naročilih, ki se objavljajo na portalu javnih naročil in (če je primerno) v Uradnem listu Evropske unije – TED.

Ministrstvo za javno upravo je skupaj z Uradnim listom RS, kot upravljavcem portala javnih naročil, pristopilo k pripravi novih obrazcev v skladu z zgoraj navedeno uredbo in posledično k prenovi portala javnih naročil (<https://www.enarocanje.si/>).

Pri prenovi portala javnih naročil v največji možni meri stremimo k temu, da bi se uporabniška izkušnja spremenila v najmanjši možni meri, seveda pa se določenim spremembam, predvsem zaradi novih lastnosti in oblik obrazcev, kot jih narekuje zgoraj navedena uredba Evropske komisije, ni mogoče izogniti.

Prenovljen portal javnih naročil bo vzpostavljen in se bo uporabljal **predvidoma od 25. oktobra 2023**. Na prenovljen portal javnih naročil bodo z obstoječimi uporabniškimi pravicami preneseni vsi uporabniki portala javnih naročil, ki bodo kot takšni na portalu javnih naročil registrirani do vzpostavitve prenovljenega portala. **Za obstoječe uporabnike portala javnih naročil ponovna registracija na portal javnih naročil ne bo potrebna.**

Nova, spremenjena, obvestila (obrazce) bo potrebno uporabljati in pošiljati v objavo predvidoma od 25. oktobra 2023. **Od tega dne na portalu javnih naročil ne bo več omogočeno urejanje in pošiljanje v objavo obrazcev (obvestil), ki so trenutno v uporabi na podlagi izvedbene uredbe EK 2015/1986**.

**Zaradi navedenega naročnike že sedaj pozivamo k razmisleku o načrtovanih potrebah po objavi javnega naročila pred oziroma po 25. oktobru 2023. Naročnikom predlagamo, da že objavljena naročila z objavo vseh ustreznih obrazcev (npr. obvestila o oddaji naročila), v kolikor je to mogoče, zaključijo pred 25. oktobrom 2023. Za pripravo in objavo novih naročil pa svetujemo, razen če drugače ni mogoče, da se objavijo po 25. oktobru 2023, ko bodo že v veljavi novi obrazci in bo celoten krogotok objavljanja obrazcev (npr. objava popravka obvestila o naročilu, objava obvestila o oddaji naročila idr.) sledil spremenjenim obrazcem.**

Posebej opozarjamo, da v skladu z navedenim (zaradi spremembe obrazcev), na objavljenih obvestilih o naročilu ne bo mogoče opraviti popravka navedb iz obvestila z uporabo obrazca EU 14 – SL, kot je mogoče in potrebno sedaj. Popravek objavljenega obvestila se bo po novem lahko opravil s pripravo popravka (celotnega) obrazca, pri čemer je potrebno opozoriti, da bodo novi obrazci (npr. nov obrazec obvestila o naročilu) v skladu z Izvedbeno Uredbo 2019/1780 vsebovali nekatere dodatne informacije oziroma polja, ki potencialno v obvestilu o naročilu (npr. obrazcu EU 2 – SL) niso zajeta. Enako bo potrebno po vzpostavitvi prenovljenega portala ob pripravi novega obvestila o oddaji naročila, za katerega je bil (star) obrazec obvestila o naročilu objavljen pred vzpostavitvijo prenovljenega portala, vpisati več podatkov, kot jih trenutno zahteva npr. obrazec EU 3 – SL.

Opozarjamo tudi, da bodo obvestila, ki bodo v seznamu obrazcev posameznega uporabnika portala javnih naročil shranjena v statusu »Osnutek – Z napakami«, »Osnutek – Pravilen« ali »Zavrnjen«, na dan vzpostavitve prenovljenega portala javnih naročil, izbrisana.

Dodatno pojasnjujemo, da bo prenovljeni portal javnih naročil v največji možni meri sledil tudi prejetim predlogom, ki jih je Ministrstvo za javno upravo prejelo na podlagi izvedene ankete. Tako bo predvidoma tudi na »notranjem« delu portala vzpostavljen dosje javnega naročila in s tem enostavnejše iskanje naročil in obrazcev, vzpostavljeno bo enostavnejše dodajanje naročnikov v primeru skupnega javnega naročanja, oziroma dodajanje izbranih ponudnikov v primeru skupne ponudbe oziroma sklenitve okvirnega sporazuma ali vzpostavitve dinamičnega nabavnega sistema, vzpostavljen bo naprednejši (vsebinski) iskalnik po objavljenih javnih naročilih idr.

Z namenom seznanitve in prikaza novih (spremenjenih) funkcionalnosti prenovljenega portala javnih naročil, bo Ministrstvo za javno upravo s sodelujočimi deležniki pripravilo izobraževanja in predstavitve pred implementacijo prenovljenega portala javnih naročil, ki bo oktobra 2023. O datumih predstavitev boste uporabniki portala javnih naročil ustrezno predhodno seznanjeni preko obstoječih kanalov obveščanja - obveščanje preko elektronske pošte, DJNovic idr.

**PROŠNJA ZA IZPOLNITEV ANKET**

1. **Akademija javnega naročanja**

Ministrstvo za javno upravo si aktivno prizadeva na področju profesionalizacije deležnikov v javnem naročanju. V okviru teh prizadevanj je nastal Priročnik za presojo kompetenc na področju javnega naročanja, ki je podprt s programom Akademije javnega naročanja, ki predstavlja skupek modulov, ki omogočajo pridobivanje ustreznih znanj na področju javnega naročanja, precej širše od poznavanja zgolj samih postopkov. Usposabljanja so pripravljena za različne profile delovnih mest in se od letošnjega leta dalje izvajajo v okviru Upravne akademije.

Z namenom pridobitve povratnih informacij in ustrezne morebitne prilagoditve programa Akademije javnega naročanja zaradi zagotavljanja kar najboljše uporabniške izkušnje v prihodnje, vas vljudno prosimo za izpolnitev kratke ankete.

Anketa bo na voljo **do 15. septembra 2023** in je dostopna na naslednji povezavi: <https://www.1ka.si/a/8a0dbfdc>

1. **Povečanje konkurenčnosti in sodelovanja naročnikov**

Ministrstvo za javno upravo v sodelovanju z Evropsko komisijo in OECD izvaja projekt »Povečanje konkurenčnosti slovenskega sistema javnega naročanja s spodbujanjem sodelovanja v javnem naročanju«, katerega namen je analizirati razloge za nizko stopnjo konkurenčnosti ter identificirati pristope sodelovanja med naročniki. Projekt bo sestavljen tudi iz pilotnih projektov, več pojasnil o le-teh se nahaja v vprašalniku.

V okviru omenjenega projekta je OECD v sodelovanju z Ministrstvom za javno upravo pripravilo anketni vprašalnik za predstavnike naročnikov. Vprašalnik vsebuje 22 vprašanj, odgovori pa nam bodo v veliko pomoč pri razumevanju trenutnega stanja na področju javnega naročanja v Sloveniji.

Vprašanja se nanašajo na različne pristope, ki jih uporabljate kot oblike sodelovanja pri izvajanju javnega naročanja ter na ukrepe, ki jih izvajate, da bi povečali konkurenčnost pri postopkih javnega naročanja.

Vprašalnik bo na voljo **do 8. septembra 2023** in je na voljo na naslednji povezavi: <https://ec.europa.eu/eusurvey/runner/323515f8-0ac2-9794-a698-bc4e48c183cd>.

**OPOZORILO – funkcionalnost prenosa podatkov med portalom javnih naročil in sistemom e-JN**

Uporabnike informacijskega sistema e-JN ponovno opozarjamo glede funkcionalnosti prenosa podatkov med portalom javnih naročil in sistemom e-JN. V primeru istega elektronskega naslova uporabnika naročnika v informacijskem sistemu e-JN in na portalu javnih naročil, informacijski sistem e-JN naročnika samodejno preusmeri na portal javnih naroči. Na portalu javnih naročil se odpre ustrezen obrazec obvestila o naročilu (EU2, EU5, NMV 1) , ki se samodejno napolni z določenimi podatki, naročnik pa vnese še obvezne manjkajoče podatke. Z objavo javnega naročila na portalu javnih naročil, se naročilo samodejno objavi tudi v sistemu e-JN. Naročnikom pa kljub temu predlagamo, da po elektronskem sporočilu, ki ga prejmete od portala javnih naročil, da je predmetno javno naročilo objavljeno na portalu javnih naročil, preverite, ali je javno naročilo objavljeno tudi v informacijskem sistemu e-JN. Včasih se javno naročilo ne objavi samodejno v sistemu e-JN zaradi nedelovanja internete povezave ali na strani naročnika, portala javnih naročil ali informacijskega sistema e-JN. V tem primeru je potrebno v podrobnem pregledu javnega naročila izbrati akcijo »Nadaljuj zaustavljen proces«.

**OBVESTILO - PROBLEMATIKA ZAHTEVE PO NAVEDBI SWIFT NASLOVA NA GARANCIJAH**

Opozorjeni smo bili, da naročniki v javnih naročilih pogosto zahtevajo navedbo SWIFT naslova na garancijah (za resnost ponudbe, za dobro izvedbo del idr.), ki pa se lahko uporablja samo v primeru bančnih garancij in se s takšno zahtevo izloči možnost predložitve garancij, izdanih s strani zavarovalnic.

Pojasnjujemo, da Uredba o finančnih zavarovanjih pri javnem naročanju (Uradni list RS, št. 27/16) določa, da so za zavarovanje obveznosti ponudnika primerni različni instrumenti finančnih zavarovanj: bančna garancija, kavcijsko zavarovanje zavarovalnice, menica, denarni depozit. Naročnik pa lahko v razpisni dokumentaciji oziroma objavljenem povabilu k sodelovanju določi tudi drug instrument finančnega zavarovanja, če meni, da zagotavlja zadostno zavarovanje za izpolnitev ponudnikovih obveznosti. Zagotovo lahko naročnik v postopku javnega naročanja dopusti, da ponudnik sam odloči, kateri instrument finančnega zavarovanja bo predložil za zavarovanje svojih obveznosti, pri izvedbi postopka oddaje javnega naročila pa je pomembno tudi, da spoštuje temeljna načela javnega naročanja, med drugimi tudi načelo enakopravne obravnave ponudnikov oziroma načelo zagotavljanja konkurence.

Poslovna identifikacijska koda (Business Identifier Code; BIC, poimenovana tudi "SWIFT koda") je koda, ki jo lahko pri SWIFT pridobijo institucije, ki izvajajo finančne transakcije. Koda se uporablja za avtomatizirano identifikacijo in usmerjanje finančnih transakcij, saj enolično identificira posamezno finančno ali nefinančno institucijo[[1]](#footnote-1).

Po nam znanih informacijah je SWIFT sicer namenjen izključno medbančni komunikaciji in ga zavarovalnice nimajo, zato zahteva po izmenjavi informacij po sistemu SWIFT v vzorcu garancije očitno onemogoča pripravo in oddajo garancije v obliki kavcijskega zavarovanja zavarovalnice.

Vsled navedenega naročnikom predlagamo, da pri pripravi razpisne dokumentacije posebno pozornost namenijo tudi oblikovanju vzorca zavarovanja za resnost ponudbe (oziroma drugih vzorcev zavarovanj). Na spletni strani <https://ejn.gov.si/sistem/usmeritve-in-navodila/vzorcna-rd.html> so na primer v okviru pripravljenih vzorčnih razpisnih dokumentacij v vzorcih zavarovanj navedena tudi pravila glede oblike predložitve, pri čemer predložitev garancije v elektronski obliki po SWIFT sistemu predstavlja le eno izmed možnosti predložitve garancije, poleg predložitve v papirni obliki s priporočeno pošto ali katerokoli obliko hitre pošte.

**STIK Z NAMI**

**Ministrstvo za javno upravo, Direktorat za javno naročanje, Tržaška cesta 21, 1000 Ljubljana**

Telefonsko svetovanje (sistem javnega naročanja): 01 478 1688, vsak torek in četrtek med 9.00 in 12.00 uro: <https://ejn.gov.si/direktorat/pomoc-uporabnikom.html>

Telefonsko svetovanje (tehnična pomoč, e-JN): 080 2002, vsak dan od ponedeljka do petka med 8.00 in 16.00 uro: <https://ejn.gov.si/tehnicna-pomoc> (Enotni kontaktni center državne uprave)

Enota za pomoč uporabnikom, ki izvajajo oziroma sodelujejo pri javnih naročilih, sofinanciranih s sredstvi EU (help- desk): <https://ejn.gov.si/direktorat/pomoc-uporabnikom.html>

1. <https://www.bsi.si/placila-in-infrastruktura/placilne-storitve-in-elektronski-denar/identifikacijske-oznake-in-kode-bic> [↑](#footnote-ref-1)